b'\n_START_ARTICLE_\nVlagatelji v ljudi\n_START_SECTION_\nZgodovina\n_START_PARAGRAPH_\nIdeja o standardu Vlagatelji v ljudi (VVL) se je pri\xc4\x8dela oblikovati v \xc4\x8dasu ekonomsko gospodarske krize, ki je v 80. letih pestila Veliko Britanijo, posledi\xc4\x8dno pa je dr\xc5\xbeava imela v primerjavi z drugimi tudi \xc5\xa1ibkeje kvalificirano delovno silo. Razli\xc4\x8dna kadrovska in delovna zdru\xc5\xbeenja (npr. Department for Employment) so preko preu\xc4\x8devanja uspe\xc5\xa1nih organizacij/ podjetij klju\xc4\x8dno re\xc5\xa1itev prepoznale v obliki ukrepov glede usmerjanja v \xc4\x8dlove\xc5\xa1ke vire \xe2\x80\x93 osnovna ideja standarda je namre\xc4\x8d premi\xc5\xa1ljeno investiranje v izobra\xc5\xbeevanje in razvijanje zaposlenih z namenom dose\xc4\x8di uspeh na ravni organizacije. Zbirko najbolj\xc5\xa1ih praks, ki so se jih poslu\xc5\xbeevala preu\xc4\x8devana podjetja, so dodatno preizkusili in prilagodili njihova merila ter leta 1989 oblikovali standard. Oblika standarda VVL, ki jo uporabljamo danes, je bila oblikovana \xc5\xbee leta 1990, zasluge pa si lasti National Training Task Force. Takoj po uvedbi standarda so odprli obse\xc5\xbeno raziskavo, katere namen je bilo preu\xc4\x8diti, na kak\xc5\xa1en na\xc4\x8din se podjetja odzivajo na VVL. Kasnej\xc5\xa1e raziskave in evalvacijske \xc5\xa1tudije so poskrbele, da je standard VVL leta 1999, desetletje po uvedbi, do\xc5\xbeivel ve\xc4\x8djo posodobitev, hkrati pa pridobil na tr\xc5\xbeni vrednosti in se pri\xc4\x8del \xc5\xa1iriti tudi izven meja Velike Britanije.\n_START_SECTION_\nVlagatelji v ljudi, Velika Britanija (Investors in People UK)\n_START_PARAGRAPH_\nVlagatelji v ljudi, Velika Britanija je neprofitna organizacija, ki je bila ustanovljena v za\xc4\x8detku 90. let po uspe\xc5\xa1ni uvedbi [Standardizacija|standarda]] VVL z namenom za\xc5\xa1\xc4\x8dititi njegovo integriteto ter zagotoviti lastni\xc5\xa1tvo nad standardom, to pa bi zagotovilo ohranjanje dolo\xc4\x8dene ravni kvalitete in doseganje v za\xc4\x8detku zastavljenih ciljev \xe2\x80\x93 dvigniti standard organizacij in podjetij po vsej dr\xc5\xbeavi. Organizacijo je finan\xc4\x8dno podpiral britanski Oddelek za podjetni\xc5\xa1tvo, inovacijo in spretnosti, ki je pomembno vlogo odigral tudi pri uvedbi standarda VVL, svoj sede\xc5\xbe pa ima \xc5\xa1e danes v Londonu \xe2\x80\x93 od tam skrbi za razvoj, politiko, napredek in kvaliteto standarda. Edina sprememba je, da se je v taistem mestu aprila 2010 organizacija uradno premestila k tako imenovani  britanski Komisiji za zaposlovanje in spretnosti, ki je od takrat tudi strate\xc5\xa1ki lastnik Vlagateljev v ljudi. Kljub temu pa neprofitna organizacija obsega 7 dostavnih centrov (angl. Delivery Centers), raz\xc5\xa1irjenih po vsej dr\xc5\xbeavi. V vsakem izmed njih je zaposlena skupina licen\xc4\x8dnih strokovnjakov z izku\xc5\xa1njami upravljanja na raznolikih podro\xc4\x8djih - od poslovanja pa do motiviranja  ter anga\xc5\xbeiranja zaposlenih.\n_START_SECTION_\nRaz\xc5\xa1iritev standarda Vlagatelji v ljudi na mednarodno raven\n_START_PARAGRAPH_\nPo raz\xc5\xa1iritvi standarda VVL v njegovi mati\xc4\x8dni domovini se je pri\xc4\x8delo povpra\xc5\xa1evanje po njem sprva v sosednjih dr\xc5\xbeavah (npr. na \xc5\xa0kotskem), kasneje pa tudi v drugih evropskih in \xc4\x8dezoceanskih de\xc5\xbeelah. S tem namenom je organizacija Vlagatelji v ljudi ustanovila posebno mednarodno mre\xc5\xbeo licen\xc4\x8dnih partnerjev in strokovnjakov, ki so razvijali in zagotavljali kvaliteto pri uvedbi standarda Vlagatelji v ljudi ter poskrbeli, da so uporabniki lahko pridobili njihove storitve in akreditacije. Pri delovanju na mednarodni ravni pa je mre\xc5\xbea organizacije \xc5\xa1e vedno skrbela za ohranjevanje integritete standarda in konstantnemu posodabljanju ter raz\xc5\xa1irjanju v nove dr\xc5\xbeave. Danes deluje v nekaj ve\xc4\x8d kot 80 dr\xc5\xbeavah po svetu in nudi storitve v kar 30 razli\xc4\x8dnih jezikih.\n_START_SECTION_\nNa\xc4\x8dela standarda Vlagatelji v ljudi\n_START_PARAGRAPH_\nOsnovno prepri\xc4\x8danje standarda Vlagatelji v ljudi je ideja o tem, da so bistvo vsake organizacije ali podjetja zaposleni, s premi\xc5\xa1ljenim vlaganjem v njihov razvoj, izobra\xc5\xbeevanje in strokovno izpopolnjevanje pa se zagotavljajo spremembe, vidne na ravni delovanja celotne organizacije,ki determinirajo njeno kvaliteto in konkuren\xc4\x8dnost. Pomembno je poudariti, da je standard predvsem okvir, znotraj katerega lahko posamezno podjetje ali organizacija izbira med raznolikimi metodami tako, da bodo slednje odgovarjale tako njej in trenutnemu stanju kot tudi zagotavljale dosego zastavljenih ciljev v prihodnosti. U\xc4\x8dinek in na splo\xc5\xa1no u\xc4\x8dinkovitost vpeljave standarda Vlagatelji v ljudi se preverja predvsem z vodenjem raziskav, ki spremljajo podjetja in organizacije ter spremembe, ki so jih prinesli ukrepi. V primeru nezadostnih sprememb se ukrepe ponovno prilagodi. _NEWLINE_Sicer ima standard Vlagatelji v ljudi 4 glavna na\xc4\x8dela: (i) obvezo, (ii) na\xc4\x8drtovanje, (iii) izvedbo in (iv) vrednotenje. Vsako izmed na\xc4\x8del je natan\xc4\x8dneje opredeljeno z vrsto kriterijev, utemeljenih na ustreznih dokazilih, izvajali pa naj bi se v prej navedenem vrstnem redu.\n_START_SECTION_\nObveza\n_START_PARAGRAPH_\nOrganizacija ali podjetje se obve\xc5\xbee, da bo podpirala razvoj lastnega kadra zaposlenih z izbiro ustreznih strategij in aktivnosti, katere tudi zaposleni ocenjujejo kot u\xc4\x8dinkovite in izvedljive ter jih posledi\xc4\x8dno spodbudijo k samoiniciativnem izbolj\xc5\xa1anju. Pomembno je tudi, da organizacija ali podjetje ustvari v zaposlenih ob\xc4\x8dutek, da je njihov prispevek k organizaciji pomemben in pozitivno vrednoten.\n_START_SECTION_\nNa\xc4\x8drtovanje\n_START_PARAGRAPH_\nPo obvezi organizacija ali podjetje pri\xc4\x8dne oblikovati na\xc4\x8drt, katerega klju\xc4\x8dna sestavina so jasno in enozna\xc4\x8dno zastavljeni cilji, ki so spisani razumljivo vsem zaposlenim. Vodstvo organizacije mora poskrbeti, da so z njimi seznanjene vse predstavitvene skupine ter da se razvoj zaposlenih odvija v skladu z njimi, slednji pa razumejo lastne prispevek k doseganju zastavljenih ciljev.\n_START_SECTION_\nIzvedba\n_START_PARAGRAPH_\nMed izvedbo je pomembno, da se zaposleni u\xc4\x8dinkovito izobra\xc5\xbeujejo in pridobivajo novo znanje, gradijo nove pristope in metodologijo dela, razvijajo lastne sposobnosti  v skladu z zastavljenimi cilji. V samem procesu jih morajo spremljati njihovi mentorji (angl. Managers) ter poskrbeti za ustrezno podporo zaposlenim.\n_START_SECTION_\nVrednotenje\n_START_PARAGRAPH_\nMed izvedbo in po njej se ovrednoti ali se razvoj zaposlenih pozitivno odra\xc5\xbea na ravni dela organizacije, mo\xc5\xa1tvenega dela in posameznikov \xe2\x80\x93 predvsem v smislu napredka na vseh teh podro\xc4\x8djih. Pozitiven rezultat procesa morajo zaznati tudi zaposleni.\n_START_SECTION_\nOkvir standarda in njegova uporaba\n_START_PARAGRAPH_\nNa osnovi 20-letnega delovanja je organizacija Vlagatelji v ljudi oblikovala okvir standarda, ki je sestavljen iz treh glavnih sestavnih delov, ki ilustrirajo bistvo organizacije in izhaja in njenih zgoraj opisanih na\xc4\x8del: (i)na\xc4\x8drt (angl. plan), (ii) akcija (angl. do) in (iii) pregled, ocena (angl. review). V okviru vsake izmed njih so predpisani dolo\xc4\x8deni principi, skladni s standardom Vlagatelji v ljudi, hkrati pa je ponujen tudi raz\xc5\xa1irjen okvir za tiste organizacije in podjetja, ki \xc5\xbeelijo dodatnih sprememb za dosego ciljev.\n_START_SECTION_\nNa\xc4\x8drt\n_START_PARAGRAPH_\nPri na\xc4\x8drtu je smisel v oblikovanju strategij in metod z namenom izbolj\xc5\xa1anja uspe\xc5\xa1nosti podjetja/ organizacije uporabnikov. Mednje spadajo:_NEWLINE_(1) Poslovna strategija, kjer mora imeti podjetje oblikovano neko vizijo/ namen, prav tako pa na\xc4\x8drt in pristope za doseganje vizije. V samo na\xc4\x8drtovanje so vklju\xc4\x8deni zaposleni, vodilni kader pa se mora za stvari posvetovati s predstavniki razli\xc4\x8dnih oddelkov podjetja. _NEWLINE_(2) Strategija u\xc4\x8denja in razvoja, kjer se podjetje in zaposleni nau\xc4\x8dijo postavljati jasne in z na\xc4\x8drtom povezane prioritete, v skladu s tem poiskati dostopne vire izobra\xc5\xbeevanja in usposabljanja ter se zavedati kon\xc4\x8dne evalvacije strokovno-izobra\xc5\xbeevalnega razvojnega procesa. _NEWLINE_(3) Strategija upravljanja z ljudmi, katere bistvo je vsem zaposlenim omogo\xc4\x8diti enakovredne okoli\xc5\xa1\xc4\x8dine za njihov razvoj in podporo ter mo\xc5\xbenost prispevanja idej. _NEWLINE_(4) Strategije vodenja in upravljanja se nana\xc5\xa1ajo na sposobnosti in spretnosti, ki jih mora imeti vsak manager/ upravitelj, \xc4\x8de \xc5\xbeeli ustrezno opravljati svoje delo pri razvijanju in podpiranju zaposlenih, tega pa se morajo jasno zavedati tudi drugi zaposleni v organizaciji.\n_START_SECTION_\nAkcija\n_START_PARAGRAPH_\nNa osnovi zastavljenega na\xc4\x8drta se pri\xc4\x8dnejo izvajati dolo\xc4\x8deni ukrepi z namenom izbolj\xc5\xa1ati uspe\xc5\xa1nost podjetja preko vlaganja v zaposlene.Pri tem se poslu\xc5\xbeujejo slednjih pristopov:_NEWLINE_(5) U\xc4\x8dinkovitost upravljanjase zopet nana\xc5\xa1a na upravitelje/ managerje ter njihovo zavedanje lastne u\xc4\x8dinkovitosti pri vodenju, upravljanju in razvijanju potencialov zaposlenih.  _NEWLINE_(6) Priznanje in nagrada se nana\xc5\xa1a na prepri\xc4\x8danja zaposlenih o pomembnosti njihovega doprinosa k uspe\xc5\xa1nosti podjetja._NEWLINE_(7) Vklju\xc4\x8denost in opolnomo\xc4\x8denje pomeni, da vodilni kader v proces odlo\xc4\x8danja aktivno vklju\xc4\x8duje zaposlene v svoji organizaciji/ podjetju, hkrati pa jih spodbuja k lastni\xc5\xa1tvu in prevzemanju odgovornosti na njihovem delovnem mestu._NEWLINE_(8) U\xc4\x8denje in razvoj zaposlenih.\n_START_SECTION_\nPregled\n_START_PARAGRAPH_\nPo kon\xc4\x8danem procesu aktivnega izvajanja sprememb in ukrepov sledi evalvacija procesa in prilagoditve na na\xc4\x8din, da bi delovanje v podjetju/ organizaciji bilo bolj ustrezno in v ve\xc4\x8dji meri zagotovilo uspe\xc5\xa1nost, konkuren\xc4\x8dnost in kvaliteto slednjega. _NEWLINE_(9) Merjenje uspe\xc5\xa1nosti se izvaja v dveh oblikah - (i) kvantifikaciji vlo\xc5\xbeenega kapitala v izobra\xc5\xbeevanje in usposabljanje zaposlenih in (ii) demonstracija vpliva sprememb na organizacijo/ podjetje. _NEWLINE_(10) Nadaljnje izbolj\xc5\xa1anje v obliki vrednotenih rezultatov in izbolj\xc5\xa1av v strategijah zaposlenih in upravljanju._NEWLINE_Podrobnosti glede raz\xc5\xa1irjenega okvira standarda Vlagatelji v ljudi si lahko ogledate na njihovi spletni strani.'